*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 22ας Φεβρουαρίου 1990

για τη χορήγηση μεσοπρόθεσμης χρηματοδοτικής συνδρομής στην Ουγγαρία

(90/83/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1), που υποβλήθηκε κατόπιν διαβουλεύσεως με τη Νομισματική Επιτροπή,

τη γνώμη του Ευρωπαϊκού Κοινοβουλίου (2),

Εκτιμώντας:

ότι το Ευρωπαϊκό Συμβούλιο στις 8 και 9 Δεκεμβρίου 1989 αναφέρθηκε στην ανάγκη να χορηγηθεί στην Ουγγαρία, κατόπιν συμφωνίας με το Διεθνές Νομισματικό Ταμείο, δάνειο προσαρμογής ύψους ενός δισεκατομμυρίου δολαρίων· ότι το ποσό αυτό αντιστοιχεί σε 870 εκατομμύρια Ecu·

ότι ο λαός της Ουγγαρίας έχει στενούς ιστορικούς δεσμούς με τους λαούς της Κοινότητας· ότι η χώρα αυτή επιχειρεί θεμελιώδεις πολιτικές και οικονομικές μεταρρυθμίσεις και έχει αποφασίσει να υιοθετήσει σύστημα οικονομίας της αγοράς·

ότι οι μεταρρυθμίσεις αυτές θα ενισχύσουν την αμοιβαία εμπιστοσύνη και θα συσφίξουν τις σχέσεις της Ουγγαρίας με την Κοινότητα·

ότι η χορήγηση ενός μεσοπρόθεσμου δανείου αποτελεί ένα κατάλληλο μέτρο για να διευκολυνθεί η προσαρμογή της ουγγρικής οικονομίας, έτσι ώστε αυτή να μπορέσει να επωφεληθεί πλήρως από τα πλεονεκτήματα μιας οικονομίας που θα βασίζεται στις δυνάμεις της αγοράς· ότι οι προϋποθέσεις και οι όροι του δανείου θα πρέπει να δίνουν ιδιαίτερη έμφαση στην αναγκαία διαρθρωτική προσαρμογή, στα πλαίσια του σεβασμού της κοινωνικής σταθερότητας, ενώ παράλληλα θα είναι συνεπείς προς τους όρους και τις προϋποθέσεις που θα καθορίσει το Διεθνές Νομισματικό Ταμείο· ότι είναι αναγκαίο να συναφθεί, το συντομότερο δυνατόν, μια συμφωνία με το Διεθνές Νομισματικό Ταμείο σχετικά με ένα σταθεροποιητικό πρόγραμμα· ότι θα πρέπει να εξασφαλιστεί ότι η Ουγγαρία έχει διαπραγματευθεί ικανοποιητικούς όρους με τους ιδιώτες πιστωτές της για να εξασφαλίσει τη συνέχεια της συμμετοχής τους·

ότι οι οικονομικές μεταρρυθμίσεις θα συμβάλλουν στη δημιουργία αμοιβαία επωφελών οικονομικών και εμπορικών σχέσεων μεταξύ της Ουγγαρίας και της Κοινότητας· ότι οι σχέσεις αυτές θα προωθήσουν την αρμονική ανάπτυξη των οικονομικών δραστηριοτήτων σε ολόκληρη την Κοινότητα·

ότι η εξέταση στην οποία προέβη η Επιτροπή, σε συνεργασία με τη Νομισματική Επιτροπή, έδειξε αισθητή επιδείνωση της οικονομικής κατάστασης στην Ουγγαρία·

ότι η κυβέρνηση της Ουγγαρίας έχει ζητήσει ένα μεσοπρόθεσμο δάνειο από την Κοινότητα·

ότι είναι σκόπιμο να συμμετάσχουν στη δανειοδότηση και άλλες χώρες της Ομάδας των 24·

ότι η παρούσα δράση είναι επείγουσα και ότι, κατά συνέπεια, η πρώτη δόση θα πρέπει να καταβληθεί ταχέως·

ότι η συνθήκη δεν προβλέπει, για την έκδοση της παρούσας απόφασης, εξουσίες άλλες εκτός από εκείνες του άρθρου 235,

ΑΠΟΦΑΣΙΖΕΙ:

Άρθρο 1

Η Κοινότητα θα χορηγήσει μεσοπρόθεσμο δάνειο στην Ουγγαρία ανώτατου ποσού κεφαλαίου 870 εκατομμυρίων Ecu με μέγιστη διάρκεια πέντε ετών, για να δώσει τη δυνατότητα στη χώρα αυτή να υπερβεί τις δυσκολίες που σχετίζονται με τη διαρθρωτική προσαρμογή της οικονομίας της.

Το δάνειο αυτό θα το διαχειρίζεται η Επιτροπή, σε πλήρη συνεννόηση με τη Νομισματική Επιτροπή, κατά τρόπο συνεπή με οποιαδήποτε συμφωνία επιτευχθεί μεταξύ του Διεθνούς Νομισματικού Ταμείου (ΔΝΤ) και της Ουγγαρίας.

Άρθρο 2

Η Επιτροπή εξουσιοδοτείται να διαπραγματευτεί με τις αρχές της Ουγγαρίας, κατόπιν διαβουλεύσεως με τη Νομισματική Επιτροπή, τους όρους και τις προϋποθέσεις του δανείου προκειμένου να διευκολύνει τη διαρθρωτική προσαρμογή και την εξέλιξη της οικονομίας της Ουγγαρίας προς ένα σύστημα οικονομίας της αγοράς, στα πλαίσια ενός σταθερού μακροοικονομικού και κοινωνικού περιβάλλοντος. Οι εν λόγω όροι και προϋποθέσεις πρέπει να είναι συνεπείς προς τη συμφωνία που αναφέρεται στο άρθρο 1, δεύτερο εδάφιο.

Η Επιτροπή σε συνεργασία με τη Νομισματική Επιτροπή, θα εξετάζει περιοδικά κατά πόσο η οικονομική πολιτική της Ουγγαρίας συμφωνεί με τους στόχους του δανείου αυτού και εάν πληρούνται οι όροι του δανείου.

Άρθρο 3

Το δάνειο τίθεται στη διάθεση της Ουγγαρίας σε δόσεις. Κάθε δόση θα αποδεσμεύεται υπέρ της Εθνικής Τράπεζας της Ουγγαρίας.

Άρθρο 4

Ως πρώτη δόση, η Επιτροπή εξουσιοδοτείται να χορηγήσει κεφάλαιο ύψους 350 εκατομμυρίων Ecu, εξ ονόματος της Ευρωπαϊκής Οικονομικής Κοινότητας.

Το προϊόν αυτών των δανείων θα μπορεί να δανειστεί περαιτέρω στην Ουγγαρία μόλις συναφθεί ένας διακανονισμός «stand by» μεταξύ της Ουγγαρίας και του Διεθνούς Νομισματικού Ταμείου.

Άρθρο 5

Η αποδέσμευση και οι διαδικαστικές ρυθμίσεις των επόμενων δόσεων, συμπεριλαμβανομένου του θέματος των εγγυήσεων, θα αποφασιστούν σε μεταγενέστερο στάδιο.

Άρθρο 6

1. Οι δανειοληπτικές και δανειοδοτικές πράξεις, που αναφέρονται στο άρθρο 4, θα πραγματοποιούνται βάσει της ιδίας τοκοφόρου ημερομηνίας και δεν θα συνεπάγονται για την Κοινότητα καμία αλλαγή των προθεσμιών λήξης των δανείων ούτε κανένα κίνδυνο τιμών συναλλάγματος ή επιτοκίου, ούτε κανένα άλλο εμπορικό κίνδυνο.

2. Η Επιτροπή, εφόσον το επιθυμεί η Ουγγαρία, θα λάβει τα αναγκαία μέτρα προκειμένου να συμπεριλάβει στους όρους του δανείου μια ρήτρα πρόωρης εξόφλησης και να εξασφαλίσει την εκτέλεσή της.

3. Μετά από αίτηση της Ουγγαρίας και εφόσον οι περιστάσεις επιτρέπουν βελτίωση του επιτοκίου των δανείων, η Επιτροπή μπορεί να αναχρηματοδοτήσει το σύνολο ή μέρος των αρχικών δανείων της ή να προβεί στην αναδιάταξη των αντίστοιχων χρηματοδοτικών όρων.

Οι πράξεις αναχρηματοδότησης ή αναδιάταξης πρέπει να πραγματοποιούνται σύμφωνα με τους όρους της παραγράφου 1 και να μην έχουν ως αποτέλεσμα την παράταση της μέσης διάρκειας των ληφθέντων δανείων που αποτελούν το αντικείμενο των πράξεων αυτών, ούτε την αύξηση του εκφρασμένου σε τρέχουσες ισοτιμίες υπολοίπου κεφαλαίου που οφείλεται κατά την ημερομηνία διεξαγωγής των πράξεων αυτών.

4. Όλα τα έξοδα στα οποία υποβάλλεται η Κοινότητα για τη σύναψη και την εκτέλεση των πράξεων που προβλέπονται στην παρούσα απόφαση επιβαρύνουν την Ουγγαρία.

5. Η Νομισματική Επιτροπή τηρείται ενήμερη για τις εξελίξεις των πράξεων που αναφέρονται στις παραγράφους 2 και 3.

Άρθρο 7

Η Επιτροπή θα υποβάλλει έκθεση, τουλάχιστον μία φορά το χρόνο, στο Ευρωπαϊκό Κοινοβούλιο και το Συμβούλιο, στην οποία θα περιλαμβάνονται εκτιμήσεις σχετικά με την εφαρμογή της παρούσας απόφασης.

Βρυξέλλες, 22 Φεβρουαρίου 1990.

Για το Συμβούλιο

Ο Πρόεδρος

D. J. O'MALLEY

(1) ΕΕ αριθ. C 20 της 27. 1. 1990, σ. 9.

(2) ΕΕ αριθ. C 38 της 19. 2. 1990.